雜說·龍說
作者：唐代：韓愈 
篇章：古文觀止 卷七・六朝唐文

paragraphs: 龍噓氣成雲，雲固弗靈於龍也。然龍乘是氣，茫洋窮乎玄間，薄日月，伏光景，感震電，神變化，水下土，汩陵谷，雲亦靈怪矣哉!
雲，龍之所能使爲靈也；若龍之靈，則非雲之所能使爲靈也。然龍弗得雲，無以神其靈矣。失其所憑依，信不可歟 ！
異哉！其所憑依，乃其所自爲也。《易》曰：“雲從龍。”既曰：龍，雲從之矣。